钦定古今图书集成/明伦汇编/皇极典/第172卷 > 唐
## 钦定古今图书集成/明伦汇编/皇极典/第172卷 > 唐

### 太宗贞观四年四月戊戌西北君长请上号为天可汗

按：《唐书太宗本纪》云云。

### 中宗嗣圣五年太后加号圣母神皇〈即武后垂拱四年〉按唐书武后本纪垂拱四年五月庚申得宝图于洛水乙亥加尊号为圣母神皇

按《通鉴纲目》：中宗嗣圣五年五月，太后加号圣母神
皇。武承嗣使人作瑞石，文曰：“圣母临人，永昌帝业。”使
人献之，曰：“获之洛水。”太后喜，命曰“宝图。”诏当拜洛，受
图，告谢于郊，御明堂，朝群臣。命诸州都督、刺史、宗戚
并会神都，先加尊号。

嗣圣七年，太后加尊号为《圣神皇帝》。〈即武后天授元年〉
按《唐书武后本纪》：“天授元年九月乙酉，加尊号曰圣
神皇帝，降皇帝为皇嗣。”

嗣圣十年，太后加尊号为《金轮圣神皇帝》。〈即武后长寿二年〉
按《唐书武后本纪》。不载按《旧唐书武后本纪》。长寿
二年九月。“上加金轮圣神皇帝。”

嗣圣十一年正月，太后加尊号为“慈氏越古金轮圣
神皇帝。”九月，又加为《天册金轮大圣皇帝》。〈即武后证圣元年〉
按《唐书武后本纪》：“天册万岁元年正月辛巳，加号慈
氏越古金轮圣神皇帝，改元证圣。九月甲寅，加号天
册金轮大圣皇帝。”

嗣圣十七年，太后罢《天册金轮大圣》号。〈即武后久视元年〉
按《唐书武后本纪》：“久视元年五月己酉朔，日有蚀之。
癸丑，大赦，改元，罢天册金轮大圣号。”

### 神龙元年十一月戊寅上尊号曰应天皇帝

按：《唐书中宗本纪》云云。

### 景龙元年八月丙戌上尊号曰应天神龙皇帝

按：《唐书中宗本纪》云云。

### 元宗开元元年上尊号曰开元神武皇帝

按《唐书元宗本纪》：“开元元年十一月戊子，群臣上尊
号曰开元神武皇帝。”

按：《册府元龟》：“先天二年。”〈是年十二月改元开元〉十一月，群臣上
表请加尊号为开元神武皇帝。曰：“臣闻元化不宰，是
有强名；圣德彰闻，必崇大号。伏惟陛下首出千古，体
元独断，扫氛祲于轩宫，阐文明于宸极。皇纲绝而复
正，神器危而重安。圣达神祗，功齐天地。若无尊号，臣
下何称？《易》曰：‘阴阳不测之谓神’。《传》曰：‘保大定功之谓
武’。陛下断大事于容易，见成形于未兆，故一蓍呈祥，
千里传庆，斯所谓不测也；兴王业于多难，安生灵于
反侧，故百神奉职，四裔纳贡，斯可谓定功也。故臣等
敢上尊号曰开元神武皇帝，伏惟从之。”手诏答曰：“朕
观上古人主，唯称帝王一字，秦汉以来，乃兼皇帝。朕
以薄德，嗣守宝位，乾乾惕厉，惧不克胜，岂自崇饰，以
招谴咎。虽迫公卿之请，终负平生之心。所请加号，甚
无谓也。”群臣宗子及僧道耆艾等数百人又抗表三
上，乃从之。戊子，行册礼，加尊号为开元神武皇帝。
开元二十七年加上尊号曰开元圣文神武皇帝。
按《唐书元宗本纪》，开元二十七年二月己巳。上尊号
曰开元圣文神武皇帝。

按《册府元龟》：开元二十七年二月，文武百官及僧道
耆耋上表，请以“圣文”二字加尊号，凡八表，然后许之。
制曰：夫执大象，建皇极者，必藉彝训而受鸿名，所以
应乎天而顺乎人也。朕嗣守丕业，二十七年，受命之
初，既膺明号，尚多祗惧，已谓崇高。而公卿宗子，缁黄
耆艾，披诚沥恳，诣阙上言，佥以为乃圣乃文，祖宗大
烈。恭惟缵服，必在钦承。顾以休名，施于薄德，抑而不
许，凡已十年。爰迨于今，又陈入请。上追奉先之义，下
稽从众之言，将从至公，不可因拒。以今日敬请大号
曰“《开元圣文神武皇帝》。勉从典训，良增感惧。惟新之
号，既不私于朕躬；非常之泽，宜普覃于率土。”大赦天下。

### 天宝元年加上尊号曰开元天宝圣文神武皇帝

按《唐书元宗本纪》：“天宝元年二月丁亥，群臣上尊号
曰开元天宝圣文神武皇帝。”

按《册府元龟》：天宝元年正月甲寅，陈王府参军田同
秀上言，“元元皇帝降见于丹凤门之通衢，告锡灵符。
尹喜故宅。遣使发，得之。二月附元元皇帝庙，百僚加
尊号为开元天宝圣文神武皇帝。”

天宝七载，加上尊号曰“开元天宝圣文神武应道皇
帝。”

按《唐书元宗本纪》：“天宝七载五月壬午，群臣上尊号
曰‘开元天宝圣文神武应道皇帝’。”

按《册府元龟》，天宝七载五月壬申，文武百僚以休祥
累见，上表请加尊号曰“应道。”表再上，固违不从。甲戌，
又上表曰：“臣闻道之应也，万姓叶心；德之至也，百灵
表贶。是以帝王从天以受休命，臣子奉主以荐尊名。
下戴上为至忠，上纳下为大顺。伏惟陛下垂衣而端
拱，司契而乘时，御辨而气和，提象而物睹。臣等上稽”
仪极，下考前训，旁求史氏，明征道书，皆可以配至极
之崇高，建大号之美称。陛下宗师悬解，狭五帝之常
道；恬愉自得，陋三王之仁义。同符帝典，振古莫俦。《灵
宝经》曰：“大宝君者，大洞之尊神，玉皇之正气。”陛下经
高上之至理，复帝先之淳源，九炁生真，二合成德。殊
休应道，已契灵文；景命扬符，宿彰仙箓，则知圣祖以
大道授陛下久矣，当以应道答之。苟人望洽而固违，
则群情抑而不副。是以公卿宗子，恳诚于内，缁黄艾
耋，沥款于外，宜蒙纳许，以昭介福。伏惟陛下承上元
乃顾之意，顺普天翊戴之情。伏以端午良辰，万寿来
应，昌图与两仪配永，宝运与三景俱长。钦若鸿名，克
彰厚庆，聿陈大礼，式“茂元和。臣等谨竭愚诚，冒死请
加尊号，期于成遂，以叶众心。”帝手诏报曰：“祯祥者所
以合天人，鸿名者所以彰德业。今封章继至，诚请甚
勤，敬膺神休，允答人望，宜依来请。”己卯，有司告献太
清宫、太庙。庚辰，告昊天上帝、皇地祗、太社、太稷。壬午，
公卿百辟奉册上尊号曰开元天宝圣文神武应道
皇帝，“御兴庆殿受册。”

天宝八载，加上尊号曰“开元天地大宝圣文神武应
道皇帝。”

按《唐书元宗本纪》八载：“闰六月丙寅，群臣上尊号曰
‘开元天地大宝圣文神武应道皇帝’。”

按《册府元龟》八载六月，太白山人李浑上言，有神人
言金星洞内有玉版石，记圣皇福寿之符。命御史中
丞王𫟹入仙游谷求而获之以献，帝御勤政楼受焉。
于是王公卿士道俗又请加尊号。表三上不从。乃诏
曰：“朕欲使人述日用，道远亲誉。愿行其心，永守冲约。
未允来请，宜识此怀。”丙辰，文武百官礼部尚书崔翘
等又上表曰：“臣闻上元成命，锡祯符以应期；圣皇乘
时，受神册于兴运。是以启殊祥于景福，崇大号于至
公。伏惟陛下缵重元之耿光，嗣五圣之丕绪，大德侔
于天地，至化贯于阴阳，感元道之尊，运百辟之议。三
冒阙下，累陈洪名，陛下犹以固让为心，不以至公为
意。臣等请以符瑞重叙明之。日者，五”星如连珠，两曜
如合璧，庆云蔚，膏露凝，天之贶也。瑶英产于金戺，《元
记》开于玉洞，神光见，真诰传，地之祥也。固知天地以
鸿休报陛下，陛下以至德通乾元，允宜合符，克配徽
号。伏奉《乙卯诏书》曰：“志存要妙，理却虚名。”臣又闻之，
天不让高，地不辞大，五帝法之而成象，三王参之而
比德。先天地者道也，圣祖已著于强名；合天地者圣
也，陛下允膺于明称。式彰妙用，岂曰虚名。况祯祥感
通，既著于彼；灵应参会，又符于此。是以封章再献，而
云日重光；徽号三陈，而烟霄降泽。天人交感，影响必
臻。若然者，陛下安得阙三才之大端，抑万姓之勤愿，
违祖宗之眷命，旷天地之符文？臣等固陋，犹知不可。
况真“宗示庆，秘简呈文，乘王气于玉行，拥神休于宝
运。伏愿光临大宝，允答洪休，常垂覆载之仁，永保延
长之历，天下幸甚。”帝手诏从之。闰月丙寅，亲谒太清
宫，上圣祖元元皇帝为大道元元皇帝，及高祖、太宗、
高宗、中宗、睿宗，并加大圣。丁卯，群臣奉上尊号曰开
元天地大宝圣文神武应道皇帝，御含元殿受册。
天宝十三载，加上尊号曰《开元天地大宝圣文神武
证道孝德皇帝》。

按《唐书元宗本纪》：十三载“二月甲戌，群臣上尊号曰
‘开元天地大宝圣文神武证道孝德皇帝’。”

按《册府元龟》，十二载十二月庚寅，文武百官宪部尚
书张均等上表，请上尊号，加孝德，及改应为证曰“‘开
元天地大宝圣文神武孝德证道皇帝’。凡三上表，乃
许之。十三载二月甲戌，御兴庆殿受册，制曰，王者事
天明，事地察，修身慎行，孝德彰矣。故风化天下，和睦
兴焉。致敬宗庙，祖考来格。”是则礼莫大于严享，孝莫
“大于扬名，有以通于神明，广于四海。”朕承天之道，缵

应纯诚。百寮公卿，万方夷夏，佥奉元贶，征长发于真
源；屡荐鸿名，愿昭彰于至德。封章守阙，于再于三。加
以圣祖锡符，元中启迪，天心垂裕，荣“光降临，敢不丕
承，固执冲让。乃展因心之义，以弘推尊之典。虔上册
礼，斋肃思诚。入室僾然，敢忘于目；出户而听，庶几有
闻。扬美谥于无疆，展永怀于罔极。且敬从拜后，礼既
尊先，式副群心，以允成义。以今日敬膺典册曰‘开元
天地大宝圣文神武证道孝德皇帝。大号载崇，祗若
增惧，宜因布和之序，式弘在宥之泽。可大赦天下’。”

### 肃宗乾元元年上皇天帝册帝号曰光天文武大圣孝感皇帝

按《唐书肃宗本纪》：“乾元元年正月戊寅，上皇天帝御
宣政殿，授皇帝传国受命宝符，册号曰‘光天文武大
圣孝感皇帝’。”

按《册府元龟》，肃宗至德二年十二月壬申，右仆射裴
冕与百僚上言曰：“顷者逆寇乱常，悖违天纪，六位回
薄，三光失序，上皇南巡以避患，群臣东没而面伪。当
此时也，勇者不及奋，智者不及谋，则高祖、太宗之业
将坠于地矣。上皇知圣嗣在昌，人望大启，乃付陛下
以天地之事，将复高祖、太宗之业，告成功于天。伏惟”
陛下至孝恭顺，格于天地，不敢以翦逆平难之务，为
上皇忧。遂乃赫然龙骧，雷动朔野，以一旅之众，康天
下之迍。躬尧之聪明，广听天下；率禹之勤俭，以先兆
人。孝通德茂，格于三极。故蛮夷君长，来庭于要荒之
外；五玉宝龟，纳锡于旌门之内。其行如云，其植如山，
莫不裂眦致命，开怀饮镞。死而后已，实乃甘心。是以
大风一鼓，而沴气廓清，斯实再造生人之极也。陛下
以上皇未至，延俟銮舆，清宫待幸，守而不失。今上皇
戾止，昭德报功，广圣人崇本之义，征王者未举之礼，
百神奉职，亲受宝符，过尧迈舜，以庆天下。以陛下有
光上皇之德，经天下之文，定祸乱之武，穷不测之圣，
通神明之孝，故命陛下曰《光天文武大圣孝感皇帝》，
皆象德景行，自然之符。陛下尚执谦冲，迁延若未当
者。今群臣咸服睿谋，肃将天下，犹各有茅土，铭勋景
锺。陛下盛德大业，终古独立，不速即徽号，以蔚皇图，
臣恐天地神祇，勤劳仰止。臣谨与太常礼官等佥择，
请以来岁正月五日上尊号。伏惟陛下膺天地之诚，
恭上“皇之命，遂群臣之请，满百灵之心，延光无穷，天
下幸甚。”诏曰：“朕以眇躬，敬承明命，两遭狂逆扰乱，宗
社不宁。禀上皇至圣之谋，当仗钺秉旄之任，大师一
振，残孽无遗。上皇厌彼代纷，弃兹人事，万邦之重，俾
付朕躬，传授宝符，乃加徽号。朕再三固让，实增黾勉，
恭膺典册，感庆良深。览卿等来章，倍加祗惧，依卿等
所请。”《三年》〈是年二月改元乾元〉正月，戊寅，太上皇御宣政殿，授
帝传国宝符及受命宝符，册帝尊号曰光天文武大
圣孝感皇帝。上言曰：“陛下顾天位之累己，推以付臣，
臣又畏天命以固辞，期不奉诏，未蒙诏许，以辱四海。
而今加之徽号，锡以洪名，既受宝符，又传神器，是重
臣以不德，私臣以殊宠，岂天地之容乎，神人之望乎！
臣闻《礼》有常尊，器不可假，名无虚立，义然后行。顷以
寇逆凭陵，京阙失守，抚军监国，事在一时，正位居中，
尊无二上。至于光天之业，允文允武，圣繇天作，孝以
感通，臣何有焉。此皆陛下之能事也。曲成之惠，在慈
爱而愈深；至公之道，将询谋而未叶。伏望寝以严命，
俯遂勤诚，臣之下情，不胜至愿。”《太上皇诰》曰：“昊穹垂
裕，宗社发祥。尔往在髫年，素彰岐嶷，洎乎问寝，日增
孝敬。吾久勤庶务，常奉至真，特好清虚，寻将付托。尔
以华戎锐士，扫定神州，功乃格天，德惟迈古。是用受
兹国宝，加以大号。典章斯集，喜慰盈怀，实谓道映前
王，何必志在让礼，克光丕业，以副至公。”即断来表。帝
再让不允。又以“大圣”二字非所当之言，曰：“帝王者，天
所命也；称号者，人所奉也。惟有德克跻大宝，惟至圣
以享鸿休。”于是乎人神形容其美行歌咏之，不足或
为之名焉。伏惟陛下乾坤覆载，河海润泽，道达生灵，
惠怀蛮貊。尊九庙以崇孝，谒五陵以奉先，礼二郊以
严禋，祠九宫以致敬。刻石北京，以扬祖烈，泥金东岳，
以告成功。自三五以还，历“选列辟，聪明文武，齐圣广
渊，丕懿纯殷，孰与比拟？卓哉煌煌，真圣人之表也。夫
天地至大，不能定愆伏之序；日月运行，不能正薄蚀
之变。自狂孽开衅，俶扰天纪，与时消息，为人请命，舞
干羽而氛祲永清，垂衣裳而衽席无改，纳万姓于仁
寿之域，朝百神于清穆之上，窅然姑射之山，思访襄
城之野，斯”又臣言之不及，稽古所未闻，羲、轩唐虞，何
足以云？今方推而不居，为而不有，付臣以宗庙重器，
锡臣以后土徽章，何以克堪？辞不获命。臣自奉明诰，
夙夜于邑，以为名不可假，尊不可逾，敬承严旨，得为
孝乎？至于所托者深，所荷者大，不敢悉拒，以违天衷，
而“大圣”二字，得之不易，伏愿许停。如臣言可以“简当，
所希采纳。如臣诚不足动天，伏当待罪，将以明授受
之道，辨上下之分，不胜臣子下情恳愿之极。伏惟陛下俯垂允许，以副四海之望。”《表上，不允》。

乾元二年。上尊号曰乾元大圣光天文武孝感皇帝
按《唐书肃宗本纪》。二年正月己巳。群臣上尊号曰干
元大圣光天文武孝感皇帝。

按《册府元龟》：“乾元元年十二月乙未，公卿道俗上表
请加号曰乾元，三表乃许之。二年正月朔，帝御含元
殿受朝贺，便册尊号曰乾元大圣光天文武孝感皇
帝。”

### 上元二年诏尊号唯称皇帝

按：《唐书肃宗本纪》，上元二年九月壬寅，去“乾元大圣
光天文武孝感”号。

按《册府元龟》：上元二年九月壬寅，诏曰：“朕获守丕业，
若履春冰，敢忘谦冲，日益招损。欲垂范而自我，亦去
华而就实。其乾元、大圣、光天、文武、孝感等尊崇之称，
何德以当之？自今已后，朕号唯称皇帝。”

### 代宗广德元年上尊号曰宝应元圣文武孝皇帝

按《唐书代宗本纪》：广德元年七月“壬寅，群臣上尊号
曰‘宝应元圣文武孝皇帝’。”

按：《册府元龟》：“代宗宝应二年。”〈是年七月改元广德〉四月，辛巳，宰
臣及文武百僚郭子仪等上尊号表曰：“臣闻功莫大
于缔构乾坤，孝莫先于缵承社稷。伏惟皇帝陛下继
述冠于周武，中兴迈于汉光。曩者巨逆慢天，中原失
序，生人罹厥角之祸，皇运甚缀旒之危。陛下亲讨元
凶，指麾戎旅，尊先帝于灵武，返上皇于巴蜀，以一旅
而扫定二京，不再周而克宁九庙，是陛”下缔构之功
也。及乎先帝厌代，奸臣窥国，怀蹑足之变，构无将之
端。陛下隳将成之祸胎，挫已就之凶计，申大义而诛
吕，全至公而嗣文，日月蚀而重明，寰宇倾而再定，陛
下缵承之孝也。臣伏以古先帝王，继体践祚者，年逾
则改元；创业垂统者，功成则上号。陛下顷以先帝梓
宫，象设犹在，桥山石室，“弓剑未藏。固违体天之典，将
申宁戚之义，孝思之至，又何加焉！今二圣灵輴，永安
陵寝，万方黎庶，悉梦华胥。圣人之哀荣毕矣，帝王之
功业成矣。宜其大崇徽号，允群臣颙然之望；惟新正
朔，覃四海莫大之泽。伏愿降明诏，下有司，许臣等征
三代之故事，考百王之通典，改元立号，革故鼎新。悬
之无穷，倬映千古。”臣子仪等与群臣万姓，不胜恳请
大愿之至。手诏答曰：“朕嗣守洪名，钦承丕构，克清多
难，奄甸四方。圣灵在天，元德敷佑，南面恭己，朕何有
焉？巨猾削平，非予之武。言念海内，生人至艰，兵烽犹
虞，暴骨未掩，日旰忘食，宵分疚怀，遽称成功，良谓虚
美。元宫甫毕，岂宜即及改元宝位，至尊何以更言加
号？宰臣之任，职在辅弼，劝进之词，深所不取。”表三上，
乃许之。六月丙申，上表献议曰：“陛下昔在藩邸，及登
储闱，聪明徇齐，斋肃端冕，遇阙则下，入庙必趋。及乎
著代成人，继明践祚，圣姿天纵，神化日新。学冠九流，
观书过于乙夜；文高五始，逸兴丽于秋风。此则陛下
明昭之文德也。顷者凶逆乱”常，彝伦失序，陛下亲总
戎旅，诛讨元凶，掩庆绪于雒阳，斩朝义于河朔。罢三
司而复其位职，人怀莫大之恩；收两京而不问胁从，
国贺非常之泽。洎先帝大渐，凶臣伺衅，陛下释服即
戎，提戈靖难。九重遘慝，王室危于缀旒；百姓不知，天
下安于山岳。此则陛下定难之武功也。若夫心游系
象之表，理绝名言之外。圣断沈远，同阴阳之不测；睿
谟钩深，与鬼神而争奥。休气潜盈，草木化为祯祥；淳
风远覃，蛮裔效其献贡。加以明并日月，德参乾坤。风
雨应时，自有雍熙之兆；鱼鳖咸若，更登仁寿之期：此
则陛下莫大之至圣也。至于色养尽心，慎终追远，问
安内侍，岂一日而忘朝；视膳宰夫，知再饭而方退。及
乎三圣违代，九域亲临，至性自天，哀容触地。门外之
理，权依《易》月之期；从心之丧，实履终天之痛。财倾象
设，力竭山陵，莫不德通于神明，哀感于天地。故得役
徒百数之众，皆曰“子来。”送终三十馀日，曾无涂潦。此
则陛下感通之至孝也。若乃神告圣运，天呈宝符，陛
下登极之辰，泗水见其五璧；天兵灭寇之日，黄河清
于千里。神乌自雀之祥，填林溢囿；卿云甘露之瑞，岁
至月书，此皆灵贶昭告，休期之大应也。且夫允恭濬
哲，有轩辕战伐之功焉；德合乾坤，有伏羲尊圣之业
焉；降天休，呈地宝，有夏禹元圭之感焉。经天纬地之
谓文，立极中兴之谓“武”；变化无方之谓圣，精诚上通
之谓孝。降天和，腾地气，生无期，出有为之谓宝。文以
昭之，武以定之，圣以成之，孝以通之，宝以应之。夫然
后可以充天地之洪名，崇帝王之大号。故臣等犯冒
万死，奉上《宝应元圣文武》孝皇帝尊号，伏愿陛下祗
膺景命，对越神祇，应天理人，光膺大典。臣等谨当撰
吉日，修礼容，设九宾，觌群后。昭告烈祖清庙，展黄琮
之“仪，有事昊穹，圆丘陈苍璧之礼。臣子仪等与群臣
万姓不胜大庆，谨上尊号以闻。”诏下有司。七月壬寅，
御宣政殿，受群臣上尊号，册曰《宝应元圣文武孝皇
帝》。

====德宗建中元年正月丁卯群臣上尊号曰圣神文武====皇帝、

按：《唐书德宗本纪》云云。

### 兴元元年诏去圣神文武尊号

按《唐书德宗本纪》：兴元元年正月癸酉，去“圣神文武
号。”

按《旧唐书德宗本纪》，“兴元元年春正月癸酉朔，上在
奉天行宫受朝贺，诏曰：立政兴化，必在推诚，忘己济
人，不吝改过。朕嗣服丕构，君临万邦，失守宗祧，越在
草莽。不念率德，诚莫追于既往，永言思咎，期有复于
将来。明征其义，以示天下。小子惧德不嗣，罔敢怠荒。
然以长于深宫之中，暗于经国之务，积习易溺，居安
忘危，不知稼穑之艰难，不恤征戍之劳苦，致泽靡下
究，情不上通”，事既壅隔，人怀疑阻。犹昧省己，遂用兴
戎，征师四方，转饷千里，赋车籍马，远近骚然。行赍居
送，众庶劳止，力役不息，田莱多荒，暴令峻于诛求，疲
民空于“杼轴，转死沟壑，离去乡里，邑里丘墟，人烟断
绝。天谴于上而朕不寤，人怨于下而”朕不知，驯致乱
阶，变起都邑。贼臣乘衅，肆逆滔天，曾莫愧畏，敢行陵
偪。万品失序，九庙震惊，上累于祖宗，下负于蒸庶，痛
心䩄面，罪实在予，永言愧悼，若坠泉谷。赖天地降祐，
神祇协谋，将相竭诚，爪牙宣力，群盗斯屏。皇维载张，
将弘远图，必布新，令朕晨兴夕惕，惟省前非。乃者公
卿百寮，用加虚美，以《圣神文武》之号，被《蒙暗》寡昧之
躬，固辞不获，俯遂群议。昨因内省，良所瞿然。自今已
后，中外书奏，不得言《圣神文武》之号。

### 贞元五年百寮请复尊号不许

按《唐书德宗本纪》，不载。按《册府元龟》，贞元五年十
月，百寮累上表请复徽号。诏曰：“三省来章，弥用兢惕，
载崇大号，何以当之？前者示怀，盖非冲让，尚劳敦请，
岂所宜然。卿等博达古今，列于朝右，思弘献赞，共致
太和，岂以虚名，重予不德。再三循复，增恧于怀。想悉
深衷，勿更陈请。”

贞元六年，百寮僧道请上《贞元圣神文武皇帝》尊号，
不许。

按《唐书德宗本纪》，不载按《旧唐书德宗本纪》，贞元
六年冬十月己亥，文武百寮、京城道俗，抗表请上徽
号。诏曰：“朕以春夏亢旱，粟麦不登，朕精诚祈祷，获降
甘雨，既致丰穰，告谢郊庙。朕倘因禋祀而受徽号，是
有为为之，勿烦固请也。”

### 顺宗永贞元年八月宪宗即位十二月群臣请上尊号不许

按《唐书宪宗本纪》，不载按《册府元龟》，顺宗永贞元
年八月，禅位于宪宗。十二月辛酉，宰臣文武百寮等
请上太上皇及皇帝尊号表曰：“臣闻帝尧之禅虞舜
也，业归于异代；汉祖之尊太上也，礼循乎虚名。未有
履尊极而舍万乘之荣，奉晨昏而传七庙之重。斯则
尧图非远，汉道未全。倬然冠洪名而超古昔者，孰若
今之盛也？”伏惟皇帝陛下诞受圣姿，钦膺宝历，自天
生德，与神合契。近者太上皇恭默在疚，禅授未行，万
国注心，思尧言以致理，群生属望，渴圣人之利见。陛
下忠感于天地，孝达于神明，成尧舜之内禅，固邦家
之景命。功莫盛于配天，孝莫大于宁亲，让莫高于传
圣。故太上皇释天下之负，所以成其让；“陛下受宗祧
之寄，所以保其功。惟文王为无忧，惟武王为善继。夏
祀永固，周命惟新。巍巍荡荡，固无德而称矣。”又闻皇
帝之道，必体于至公；称号所加，不私于为己。将体元
以立政，必纪年以垂号。伏愿肇兹献岁，允极鸿名，发
挥元功，眧示景化，则太上皇之德，可表于徽册；陛下
之孝，克施于寰海。然后“父父子子，君君臣臣，仰东海
者知圣化之深，跻南山者愿圣人之寿。臣等不胜大
愿，请上太上尊号曰应干圣寿太上皇，请上陛下尊
号曰文武大圣孝德皇帝。因三正之庆会，鼓万国之
欢心，奉宝册以荐鸿徽，率群臣而朝上日。然后退自
问寝，列兹充庭，先陈教孝之仪，方受庆君之礼，斯实
邦家之耿光也，古今之绝典也。虽朝贺有次，已禀于
纶言；而徽号所尊，益勤于俞诏，兆人恳愿，罔不颙然。”
宪宗诏答曰：“太上皇至道光于唐虞，至仁合于天地。
卿等虔述休德，祗献鸿名，循省再三，允符朕志。朕获
守宝位，丕承睿训，虽严恭寅畏，不敢怠遑，而泽未洽
于群生，理未臻于皇极，遽言徽号，何以当之？虽嘉乃
诚，难遂来请。其《上献太上皇尊号》，宜依所奏。”

### 宪宗元和元年群臣请上尊号不许

按《唐书宪宗本纪》不载。按《册府元龟》，“元和元年十
二月甲戌，宰臣及百僚表请上尊号曰文武圣德皇
帝，不许。”

元和三年。正月癸巳。群臣上尊号曰睿圣文武皇帝
按《唐书宪宗本纪》云云。

元和十四年，加上尊号曰《元和圣文神武法天应道
皇帝》。

按《唐书宪宗本纪》：元和十四年七月“己丑，群臣上尊
号曰元和圣文神武法天应道皇帝按《册府元龟》，“十四年五月丙申，中书门下率百僚上
表请加尊号曰：臣闻惟帝之尊，不言而理；惟天为大，
无得而名。所以举鸿徽昇大号者，尊乾坤之心也。伏
惟睿圣文武皇帝陛下，璿枢御柄，气母跻神，总三灵
以纪元，宅万国以补化。霁日出海，雄光昭天，烟霞变
舒，草树动色。夫纂大宝者，重光之德崇；张帝图者，属
统之功盛。十圣储祉，贞明下土，一天镜开，引耀幽蛰，
此臣所以稽众心而窥景铄”者也。臣闻孝于其父，则
导善因心；忠于其君，则望美终日。盖性本于内，义激
于中，将曲成以无违，期取实而不苟，所以然也。陛下
粤临宸极，十有五年，道本至公，诚深驭朽。有尽下之
意，无自我之规。以喜怒之气，调阴阳之德。比类百则，
有帝尧之聪明；周旋一心，秉神禹之恭俭。野老击壤，
仁风扇和，魏巍成功，荡荡区域，远可以比崇于唐虞、
轩顼，近可以丕显于高祖、太宗。且元宗自先天三年
至天宝十三年，四十年间，六上徽号，今陛下发挥元
祉，𬊤赫洪猷，摅积愤于祖宗，驾千龄于天地，饰文武
之气象，纳广大于昊穹。泽及隐微，仁霑动植，圆方不
足称其远，辰象不足契其明。瑞舞神鱼，祥升鸣凤。若
不骏尊大号，仰陟崇名，岂非臣下之恧与？臣等上探
元命，下采群情，不胜恳戴诚愿之至。谨上尊号曰“元
和顺天应道圣文神《武皇帝》以崇莫大之业，以配无
为之功。伏惟陛下奉顺人灵，俯从公议，鉴深诚于亿
兆，顾景贶于神祇，颙颙四海，孰不踊跃。”帝答诏不许，
表四上，从之。七月己丑，御宣政殿，群臣册上尊号。

### 穆宗长庆元年上尊号曰文武孝德皇帝

按《唐书穆宗本纪》：“长庆元年七月壬子，群臣上尊号
曰文武孝德皇帝。”

按《册府元龟》，长庆元年四月辛卯，中书门下及文武
百僚请上尊号表曰：“臣闻上帝至尊也，其名有九，所
以显高明之位；西方大圣也，其号有十，所以旌神化
之功。王者提宝运而光宅，握瑶图而首出，必建徽号，
以称鸿猷，斯乃臣子之诚有所法则，天之所与，不可
辞让。伏惟皇帝陛下钦明御历，神武纂戎，挺上圣之
姿，抚中兴之运，鼓雷霆而清八极，悬日月而照九围。
粤若祗事郊庙，敬养长乐，大孝也；省刑责己，偃革息
兵，大泽也；庆云见，甘露降，羽毛呈瑞，草木发祥，天符
也；亿兆欢心而太和，蛮方蹶角而威服”，人瑞也。“祖宗
未宾之地，帝王不收之甿，皆勿耀天威，独运圣算，未
尝血一刃，劳一夫，文轨罔不同，桀骜罔不化，则轩有
版泉之战，尧有丹浦之征。求之往籍，彼宜惭色。陛下
有格天之大勋，动天之大德，徽烈已冠于前古，而称
号犹抑于当今。凡在朝野，敢不知罪！臣等不胜大愿，
伏乞回天眷，启宸衷，择吉日，崇徽号，塞人祗慊慊之
望，合华夏颙颙之诚。”制答曰：“朕以菲德，初承大宝，严
恭夙夜，修己临人。烛理未明，举政多阙。虽展郊禋之
礼，或称瑞应之符，而俗尚凋讹，人未康乂，所患德之
不立，岂患名之不尊。至于遐方率化，继踵来王，不俟
七旬之朝，自销积纪之弊，此皆宗社垂裕，公卿赞谋
之力也，朕何有焉？遽议徽名，深惧未称。卿等志思将
顺，诚切致君，宜体至怀，勿徇虚美。”表四上，从之。七月
壬子，御宣政殿受《册文武孝德皇帝尊号》。

### 敬宗宝历元年上尊号曰文武大圣广孝皇帝

按《唐书敬宗本纪》：“宝历元年四月癸巳，群臣上尊号
曰文武大圣广孝皇帝。”

按《册府元龟》：“宝历元年四月丙寅，宰臣等抗疏请上
尊号，不许。自此累献四表，诏方从之。癸巳，御宣政殿，
受册文武大圣广孝皇帝尊号。”

### 文宗太和六年群臣请上尊号三上表不许

按《唐书文宗本纪》，不载。按《册府元龟》，“太和六年正
月辛亥，中书门下及文武百官请上尊号，诏答不许。
甲寅，再上表曰：‘伏以昭阐大猷，崇建明号，爰自列圣，
实从人心，或不逾于一二年，或至于再三册。伏惟陛
下握乾符而执左契，扫氛祲而廓夷途，时清俗平，世
更于七足，以光宝祚，畅洪徽，追成规，崇典礼。而况百
灵’”效祉，庶绩其凝，祝告元穹，孝光长乐，庆泽济天而
接地，仁风辉古而映今，休祯见于星云，嘉瑞洽于禽
草，英声腾轶于八表，和气旁达于九围。而乃尚执劳
谦，未允诚望，凡在臣庶，实所章惶。夫无为而理者，不
在于去名称，在于遂万物之宜，曲而成之者也；恭默
思道者，不在于变典册，在于天下为公，“居而不有者
也。故曰：‘惟天为大，惟尧则之’。又曰：‘圣人无常心，以百
姓之心为心’。然则王者举措有法，弛张随时，伏望答
上帝乃眷之怀，副下人倾心之望，略㧑谦之小节，奉
祖宗之旧仪，臣等不胜大愿，谨上尊号曰太和文武
至德皇帝。伏乞仰遵成式，俯顺群心，命有司择吉日，
光膺盛礼，允答天人，天下幸甚。”诏曰：“朕以否德，纂承
睿图，业业乾乾，惧不克荷，是用法天地无私之道以
成化，象日月无私之炤以烛幽，慕唐尧虞舜之为君，
继贞观开元之致理，朕以夕惕宵兴，不遑暇逸，冀将

缉熙。今阴雪伤和，尚资宽宥，乃以文武至德，加于朕
躬。省视奏章，难从虚美。宜断来表，深谅予怀。”庚申，表
三上，诏答不许。

太和七年，中书、门下请上尊号，四上表，不许。

按《唐书文宗本纪》，不载按《册府元龟》，“七年十二月
甲午，中书门下请上尊号表曰：臣闻自古帝王之有
天下也，必建崇名，立徽号。号者功之表，名者德之光。
所以配天立极，传于亿祀；表功明德，示于四方。伏惟
皇帝陛下运起中兴，业隆大宝，㹅道德而施教，法阴
阳以为心。虽日昃忘劳之规，御朽兴念之戒，身衣弋
绨”之俭，乙夜观书之勤，斯皆前代之令猷，而哲王之
懿范。有一于此，则为圣明。陛下总而行之，孜孜不倦。
而又抑退浮薄，崇奖贞廉，必齐素厚之风，每尚儒学
之本。端静迈于时俗，孝爱浃于人伦，扫沧景之妖凶，
定羌蛮之俶扰。去华尚朴，先自六宫；端本澄源，行乎
四海。近者旱暵偶数，时雨稍愆，陛下切纳隍之忧，深
在予之责，德音才发，灵贶已随，变慝销灾，有如影响。
荧惑受制以轨道，寿星叶纪以扬光，品汇昭苏，风雨
时若。元功之化，覆载同和，宽贷之仁，肖翘皆遂。干戈
载戢，华夏以清。自三代已还，仁明聪圣，未有如今日
之盛者也。而自龙飞代邸，将及十年，圣德咸通，洪名
久旷。何以彰祖宗之盛“烈，副亿兆之恳诚。”臣又闻：“行
过乎恭，自非中道；名以出信，斯盖格言。使尊称抑而
未扬，大典阙而不举，天地之符未答，神祗之望莫申。
臣等不胜大愿，谨上尊号曰‘《太和文武仁圣皇帝》。伏
惟诞膺丕典，永峻鸿猷。葵藿纤诚，庶倾心于回照；犬
马微志，获蹈舞于康衢。无任悃款屏营之至’。”前后凡
四上表，诏答不许。宰臣以帝临御八年，请加徽号。适
有五坊中人薛季棱自同、华回，因奏关辅村闾百姓
雕弊。帝叹曰：“近甸今岁小稔，人尚如此，况江淮水潦
之后，流离疾苦，未有弭灾援溺之术，焉可虚饰鸿名，
以自尊大乎！”因以《通天带》赏季棱。繇是宰臣不敢复
请。

### 开成二年方岳诸臣请上尊号不许

按《唐书文宗本纪》，不载。按《册府元龟》，“开成二年二
月，自朔至晦，方岳之臣请上尊号者二十二道，或至
再请者，皆诏报不许。”

开成五年，上尊号曰《仁圣文武章天成功神德明道
大孝皇帝》。

按《唐书文宗本纪》，不载按《册府元龟》，五年春正月
己酉朔，太尉兼门下侍郎平章事李德裕及文武百
官太常卿孙简等六千二百二人等，奉玉册玉宝，上
尊号曰仁圣文武章天成功神德明道大孝皇帝。初，
徽号内无道”字，有中旨令加之。中书奏曰：“伏以轩居
崆峒，尧期姑射，未有不心游至道，而能功济生灵。暨
汉”之文景，尊奉黄老，理致刑措，时称太康。开元中，元
宗经始清宫，崇追元祖，阐绎道要，遂臻治平，六合晏
然，四十馀年。今者陛下蹈轩后之灵踪，遵开元之故
事，进道不贵于拱璧，澄心已得于元珠，圣寿必过于
殷宗，景化方跻于汉武。臣等所上徽号，义虽尽美，意
有未周。今谨上尊号为“《仁圣文武章天成功》神德明
道大孝皇帝所贵。冠皇王之高号，尽臣子之至诚。伏
希圣慈，容鉴丹恳。

### 武宗会昌二年四月丁亥群臣上尊号曰仁圣文武至神大孝皇帝

按：《唐书武宗本纪》云云。

按《旧唐书武宗本纪》，“会昌二年四月乙丑朔，光禄大
夫、守司空兼门下侍郎、平章事李德裕，银青光禄大
夫、中书侍郎、同平章事李绅，金紫光禄大夫、检校司
徒兼太子太保牛僧孺等上章，请加尊号曰仁圣文
武至神大孝皇帝，戊寅，御宣政殿受册。”

### 宣宗大中二年正月甲子群臣上尊号曰圣敬文思和武光孝皇帝

按：《唐书宣宗本纪》云云。

### 懿宗咸通三年正月庚午群臣上尊号曰睿文明圣孝德皇帝

按：《唐书懿宗本纪》云云。

咸通十一年正月甲寅群臣上尊号曰：《睿文英武明
德至仁大圣广孝皇帝》。

按：《唐书懿宗本纪》云云。

### 僖宗乾符元年十一月庚寅群臣上尊号曰圣神聪睿仁哲明孝皇帝

按：《唐书僖宗本纪》云云。

### 光启元年五月群臣上尊号曰至德光烈皇帝

按：《唐书僖宗本纪》云云。

### 昭宗大顺元年正月戊子群臣上尊号曰圣文睿德光武弘孝皇帝

按：《唐书昭宗本纪》云云。